Waarnemende voorsitter vir EskomProf. Malegapuru William Makgoba (Foto: Twitter) Prof. Malegapuru William Makgoba is pas aangestel as die tussentydse voorsitter van Eskom ná die onlangse bedanking van Jabu Mabuza. Mabuza het Vrydag onverwags sy bedanking ingedien nadat hy gesê het hy kon nie daarin slaag om sy verbintenis tot pres. Cyril Ramaphosa en Suid-Afrikaners na te kom nie, naamlik dat die land nié tussen 11 Desember en 13 Januarie beurtkrag sou ondervind nie. Die departement van openbare werke het Woensdag in ŉ verklaring gesê sy nuwe aanstelling, Makgoba, is ŉ toonaangewende wetenskaplike en akademikus wat hom in 2018 by die direksie van Eskom aangesluit het as nie-uitvoerende direkteur. Luidens die verklaring stem Makgoba se aanstelling as tussentydse voorsitter ooreen met die regering se verbintenis tot goeie bestuur en die stabiliteit van Eskom. “Die regering gaan tans deur die proses om ŉ hersaamgestelde raad in ooreenstemming met pres. Cyril Ramaphosa se aankondiging Vrydag aan te stel,” sê die kragvoorsiener. Dít volg nadat Ramaphosa Vrydag die regering se plan aangekondig het om ŉ hersaamgestelde Eskom-direksie aan te stel wat lede met ondervinding in elektrisiteit, ingenieurswese en korporatiewe bestuur insluit.